24nyt har klare holdninger

24nyt oplyser, at de er et holdningsbaseret medie.

På deres hjemmeside er en liste, hvor der står, at de blandt andet er imod “ åbne EU-grænser og muslimsk masseindvandring,” “islamisering af det danske samfund,” og “politisk korrekthed.”

Til gengæld er 24nyt tilhængere af f.eks. “øget dansk bidrag til NATO,” “hård kurs på udlændingeområdet” og “et frivilligt økonomisk samarbejde mellem Europas nationalstater”.

Men selvom 24nyt deklarerer deres politiske ståsted tydeligt på deres hjemmeside, er det svært at gennemskue for brugerne, som primært ser journalistikken på Facebook, ifølge Eva Mayerhöffer fra Roskilde Universitet.

- Hele strategien er, at man som bruger får en oplevelse af 24nyt som en nyhedsavis. De fleste ser det bare på Facebook, og så betyder det ikke noget, at 24nyt indrømmer, at de er meget politiske på deres hjemmeside, siger hun.

Samme vurdering har Morten Skovsgaard fra Syddansk Universitet.

- Selvom de toner rent flag omkring deres politiske mission, så vil mange læsere, der ser artiklerne på Facebook, ikke nødvendigvis have det med i betragtning, siger Morten Skovsgaard.

Ifølge ham viser forskning, at folk ikke husker mediet bag en artikel lige så godt, når de ser artiklen på de sociale medier, som når de går direkte ind på mediernes hjemmesider.

24nyt: Ikke ressourcer til at dokumentere

24nyt har takket nej til at stille op til interview.

Men de oplyser til DR, at de ikke kender årsagen til, at de nu er blevet smidt af Facebook.

Den ansvarshavende redaktør, André Rossmann, skriver også i en mail, at de ikke har mulighed for at bruge mange timer og de knappe ressourcer, de råder over, for at dokumentere påstandene i de artikler, som møder kritik fra eksperterne.

André Rossmann oplyser samtidig, at “vi altid er villige til at tage imod kritik og rette evt. fejl.”

Eksperter: Sandsynligvis har 24nyt købt likes

Udover eksperternes kritik af misinformation, har DR også forelagt et andet kritikpunkt for Facebook. Det handler om en mistanke om, at mediet har købt sig til likes på deres Facebookside.

Mediet havde nemlig opbygget en følgerskare på lidt over 34.000 personer, før de blev lukket ned af Facebook i dag.

Alt tyder på her, at man har været ude og købe likes. Johan Farkas, forsker i digital manipulation på Malmø Universitet.

Omkring halvdelen af alle de likes - 18.100 styk - fik mediet på én dag. Nemlig den 27. juli 2017. Det viser en kortlægning fra DR.

Og det får flere eksperter til at vurdere, at 24nyt har købt sig til likes.

- Det er meget sandsynligt, at det er købte likes. Det er en lidt for stor stigning til, at det kan være naturligt, siger Robert Ormrod fra Aarhus Universitet.

Han bakkes op af Johan Farkas, som forsker i digital manipulation på Malmøs Universitet.

- Alt tyder på her, at man har været ude og købe likes. At så mange danskere skulle være gået ind på én dag og like den her side, det er meget usandsynligt. Der er noget her, der ikke er som det skal være, siger Johan Farkas.

Men 24nyt afviser blankt, at de skulle have betalt for likes.

Hør mere i P1 Orientering Du kan høre P1 Orientering kl. 16:05 eller forskudt her.

- Vi ved ikke, hvorfor der kom så mange likes på siden den dag. Vi har aldrig betalt for likes på siden. Vi har ingen interesse i at betale for, at folk liker vores Facebook-side, skriver André Rossmann, ansvarshavende chefredaktør på 24nyt, i en mail til DR.

Likes giver legitimitet

Men hvorfor overhovedet bruge penge på at købe likes?

Johan Farkas fra Malmø Universitet forklarer, at køb af likes er en stor industri, fordi likes giver troværdighed.

- Det er jo en stor industri i dag, at gå ud og købe likes af firmaer, typisk i Indien eller andre lande, opretter en masse facebookprofiler. Det kan man gøre for at booste den legitimitet man har. Når folk kommer ind på en side, så har det jo stor betydning, hvor mange likes noget har, hvis man skal opfatte det som troværdigt, siger Johan Farkas.

Juraprofessor: Ulovligt at købe likes

Hvis man som virksomhed køber likes, kan det også være på kant med loven.

Det siger Søren Sandfeld Jakobsen, som er professor i jura på Aalborg Universitet.

- Hvis man er erhvervsdrivende og pynter sig med lånte fjer ved at købe sig til nogle likes, så man får en popularitet, som man ikke reelt har. Så kan det være vildledende efter markedsføringsloven.

Og et medie som 24nyt er netop erhvervsdrivende, fordi de har annoncer på deres hjemmeside, vurderer Søren Sandfeld Jakobsen.